**Sajtóközlemény**

**Mobilapplikáción is kereshetnek önkéntes fogadóhelyeket a fiatalok**

**Több mint 15 ezer fiatal került közelebb az önkéntességhez a Magyar Máltai Szeretetszolgálat IfYou programjában, melynek célja az önként vállalt szolgálat népszerűsítése, az önkéntes közösségek hálózatba szervezése és ifjúsági önkéntes vezetők kinevelése volt. Az európai uniós forrásból megvalósult program programnak köszönhetően hat vidéki városban regionális önkéntes központok jöttek létre, egy weblap és mobiltelefonos applikáció segítségével pedig fogadóhelyek felhívásaira jelentkezhetnek az önkénteskedni vágyó fiatalok.**

Lezárult a Máltai Szeretetszolgálat „Ifjúsági önkéntes közösségek hálózata” című programja, melynek célja olyan ifjúsági önkéntes hálózat kialakítása és fenntartása volt, amely lehetőséget ad a fiataloknak, hogy a középiskolai közösségi szolgálat után folytathassák az önkéntességet, a kialakult közösségeket hálózatba szervezve megerősítse, és élménnyé tegye az önként vállalt munkát. Ennek eredményeként Regionális Ifjúsági Önkéntes Központok jöttek létre Miskolcon, Győrben, Pécsett, Tatabányán, Debrecenben és Kecskeméten, amelyek tevékenységét a Máltai Szeretetszolgálat továbbra is támogatja.

A projekt egyik alappillére volt a fogadóhelyekre vonatkozó módszertan és minőségbiztosítás kidolgozása, elősegítve, hogy a fiatalok pozitív tapasztalatokat szerezhessenek az önkéntes munkájuk során, hogy később visszatérjenek vagy máshol is feladatot vállaljanak. Ennek érdekében jött létre az IFYOU mobilapplikáció és az ifyou.maltai.hu honlap, ahol a fiatalok, akár az Iskolai Közösségi Szolgálat keretében, akár már tapasztalt önkéntesként kereshetnek helyszíneket és véleményezhetik az intézményeket.

A hároméves programban – többek közt vezetőképzési tréningekkel – kineveltek olyan ifjú önkénteseket, akik a megszerzett tudás birtokában a jövőben maguk köré szervezhetnek önkéntes projekteket megvalósító csapatokat.

Az IfYou projekt keretében az önkéntesség különböző formáit ismerhették meg a 8-25 év közötti gyerekek és fiatalok. Segélyakciókban közreműködhettek, idősotthonokban, fogyatékossággal élők intézményeiben, sport és művészeti rendezvényeken, valamint táborokban próbálhatták ki magukat önkéntes segítőként.

A „Ifjúsági önkéntes közösségek hálózata” című EFOP-1.3.6-17-2017-000002 számú projekt az Európai Unió támogatásával 867.035.376 forintból valósult meg a Széchenyi 2020 program keretében.